Rådets forordning (EF) nr. 1105/2001

af 30. maj 2001

om ændring af forordning (EØF) nr. 1911/91 om anvendelse af fællesskabsretten på De Kanariske Øer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugals tiltrædelse, særlig artikel 25, stk. 4, første afsnit,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Artikel 5, stk. 1, i forordning (EØF) nr. 1911/91(4) fastsatte en overgangsperiode, i hvilken de spanske myndigheder fik tilladelse til at opkræve en afgift på produktion og import (APIM) på alle produkter, der blev indført til eller fremstillet på De Kanariske Øer.

(2) Artikel 6, stk. 1, i samme forordning fastsatte en overgangsperiode for gradvis indførelse af den fælles toldtarif (FTT) på De Kanariske Øer.

(3) Begge overgangsperioder udløb den 31. december 2000.

(4) I oktober og november 2000 anmodede de spanske myndigheder om, at overgangsperioderne og de foranstaltninger, der blev indført i henhold til forordning (EØF) nr. 1911/91, forlænges.

(5) I juli og oktober 2000 underrettede de spanske myndigheder om en ny afgift, der var indført på De Kanariske Øer, for at kompensere for de handikaps, som er opregnet i traktatens artikel 299, stk. 2.

(6) Anmodningen indeholdt dokumentation, som angav, at selv om den økonomiske situation på De Kanariske Øer er forbedret siden overgangsperioden, ville en fuld integration af regionen føre til en nedgang i den industrielle og kommercielle aktivitet og i beskæftigelsen i de forskellige berørte sektorer.

(7) I den korte periode, der var til rådighed, var det imidlertid ikke muligt at afgøre, hvor stor virkning det ville have på De Kanariske Øers økonomiske og sociale situation, hvis de eksisterende foranstaltninger ophæves eller ændres.

(8) Det er derfor hensigtsmæssigt at forlænge overgangsperioderne med et år for at sikre de erhvervsdrivende en vis kontinuitet i den retstilstand, der påvirker deres erhvervsvirksomhed.

(9) Når den ovennævnte evaluering er afsluttet, vil Kommissionen om nødvendigt udarbejde et nyt forslag under hensyn til målene i traktatens artikel 299, stk. 2 -

UDSTEDT FØLGENDE FORORDNING:

Artikel 1

I artikel 5, stk. 1 og 6, og artikel 6, stk. 1, i forordning (EØF) nr. 1911/91 erstattes datoen "31. december 2000" af "31. december 2001".

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. maj 2001.

På Rådets vegne

B. Lejon

Formand

(1) Forslag af 9.2.2001 (endnu ikke offentliggjort i EFT).

(2) Udtalelse afgivet den 3.4.2001 (endnu ikke offentliggjort i EFT).

(3) Udtalelse afgivet den 1.3.2001 (endnu ikke offentliggjort i EFT).

(4) EFT L 171 af 29.6.1991, s. 1. Forordningen er senest ændret ved forordning (EF) nr. 2674/1999 (EFT L 326 af 18.12.1999, s. 3).